Ons moet met mekaar leer saamleef | Netwerk24
Ons moet met mekaar leer saamleef
Deur Nico Koopman 02 November 2016 09:01
Die konstruktiewe lewe saam van mense in min of meer homogene gesins-, familie-, vriendskaps- en kultuurkringe is reeds moeilik. Mense is immers komplekse wesens. Ons saambestaan in kontekste van diversiteit en verskeidenheid is nóg moeiliker. Dit word verder deur eeue van afstand, vooroordeel en diskriminasie bemoeilik.
Ons moet kennis, waardes en vaardighede ontwikkel om vreedsaam en vreugdevol met mekaar te lewe. Ons moet sogenaamde transformasiebevoegdhede ontwikkel om regverdig, vreedsaam en vreugdevol saam te leef. Ons is kundiges op die terrein van “divers en apart”, maar ons moet nog so baie oor “divers en saam” leer.
Op ’n bewuste vlak is verreweg die meeste van ons teen vooroordele soos rassisme, klassisme, seksisme, homofobie en diskriminasie op grond van faktore soos ouderdom en gestremdheid gekant. Dis egter op ’n subtiele en onderbewuste vlak dat ons mekaar dikwels seermaak en ons so baie moet leer oor die diskriminasie en vooroordeel wat in ons binneste skuil.
Ons moet uiteraard waak teen die soek van vooroordeel in elke woord of handeling.
’n Wit manlike kollega wat ek oor jare heen baie waardeer, het op ’n kol vertel hoe die verskuilde rassevooroordeel in hom ontmasker is. Ek weet hoe sterk hy veg teen diskriminasie. Hy vertel egter dat hoewel hy eksplisiet teen rassisme is, hy nog subtiel met rassevooroordeel leef. ’n Swart kollega het hom gehelp om dit te ontdek. Dié kollega het vir hom gesê hy luister op vergaderings baie aandagtig wanneer wit mense ’n bydrae lewer. As swart mense egter iets sê, verraai sy liggaamstaal dat hy nie ernstig luister nie. Hy verwag intellektuele oplossings van wit mense, maar nie van swart mense nie.
Uit my voltydse gemeentejare onthou ek nog hoe die gesigte van mans en vroue op kerkraadsvergaderings altyd na die ouer, manlike ouderlinge vir oplossings vir moeilike sake gedraai het. Dit het weer ’n vooroordeel op grond van gender en ouderdom verklap.
Ons moet uiteraard waak teen oorsensitiwiteit en die soek van vooroordeel in elke woord of handeling.
Dis egter wel belangrik dat ons in heterogene, diverse saam-kontekste soos werkplekke, skole, kolleges, universiteite, toenemend ook familie- en vriendekringe, en hopelik ook kerke, doelgerig luister na mekaar, leer van mekaar en sensitief vir mekaar wees. Ons moet informeel en formeel aan transformasiebevoegdhede bou.
Formele transformasiekursusse vir onderwysleiers, opvoeders en leerders verdien byvoorbeeld ernstige oorweging in diversifiserende en transformerende skole – net soos in ander opvoedkundige inrigtings, en samelewingsinstansies soos kerke.
Meer oor: Nico Koopman | Sielsgoed
Dié drie stukke tref beslis
Respekteer terapeutiese rasionaliteit